**Andreas Borgman** (s. 18. kesäkuuta 1995 Tukholma, Ruotsi) on ruotsalainen jääkiekkopuolustaja, joka pelaa SHL-seura Frölunda HC:ssa.

Ura
---

### Seuraura

Borgman on Huddinge IK:n kasvatti. Hän siirtyi B-juniori-ikäisenä Timrå IK:hon. Borgman oli kaudella 2011–2012 seuran J18-junioreiden tehokkain puolustaja sekä J18 Elitissä tehoilla 7+5=12 että J18 Allsvenskanissa tehoilla 3+8=11. Kaudella 2012–2013 hän oli Timrån J20-junioreiden tehokkain puolustaja tehoilla 8+13=21. Borgman debytoi kauden aikana myös seuran Elitserien-joukkueessa, jossa hän sai tililleen kolme runkosarja- ja kaksi Kvalserien-ottelua ilman tehopisteitä. Borgman sai tililleen ensimmäisen Elitserien-ottelunsa runkosarjan avauskierroksella 13. syyskuuta 2012 AIK IF:ää vastaan. Hän jäi ottelussa kuitenkin ilman peliaikaa. Borgman sai ensimmäiset jääaikansa toisessa ottelussaan 17. marraskuuta 2012 Färjestad BK:ta vastaan, jolloin hän sai peliaikaa 2.35 minuuttia. Timrå putosi kauden päätteeksi HockeyAllsvenskaniin. Toukokuussa 2013 Borgman teki seuran kanssa vuoden mittaisen jatkosopimuksen.

Kauden 2013–2014 Borgman pelasi vielä suurimmaksi osaksi Timrån J20-junioreissa. Hän oli tehoilla 5+18=23 joukkueen tehokkain puolustaja sekä kolmanneksi paras pistemies Mattias Saaren kanssa. Borgman oli lukemalla +1 myös Timrån yli puolet kaudesta pelanneista ainoa, joka ylsi runkosarjassa plussalle. Hän pelasi seuran miesten joukkueessa Allsvenskanissa 18 runkosarjaottelua ilman tehopisteitä. Borgman pelasi kauden aikana miesten pelejä myös yhden ottelun verran lainalla sarjatasoa alempana Hockeyettan-joukkue Kovlands IF:n paidassa. Maaliskuussa 2014 hän teki Timrån kanssa vuoden mittaisen jatkosopimuksen. Ensimmäisellä kokonaisella Allsvenskan-kaudellaan 2014–2015 Borgman teki 46 runkosarjaottelussa tehot 2+4=6. Kaudella 2015–2016 hän jatkoi Allsvenskan-uraansa VIK Västerås HK:ssa.

Kaudeksi 2016–2017 Borgman siirtyi kaksivuotisella sopimuksella HV71:n SHL-joukkueeseen. Hänen ensimmäinen kokonainen kautensa Ruotsin pääsarjatasolla toi 45 runkosarjaottelussa tehot 5+10=15 ja 14 playoff-ottelussa tehot 2+8=10. Kahdeksassa Mestarien liigan ottelussa Borgman jäi ilman tehopisteitä. Hän oli runkosarjassa HV71:n eniten maaleja tehnyt puolustaja ja jakoi joukkueen sisäisen tehotilaston voiton Kristofer Berglundin kanssa lukemalla +23. Borgman jakoi myös koko SHL:n pudotuspelien puolustajien pistepörssin voiton Brynäs IF:n Ryan Gundersonin kanssa. Hän teki SHL-uransa avausmaalin 23. lokakuuta 2016 vieraissa Luleå HF:ää vastaan. SHL-uransa ensimmäisen playoff-maalin Borgman teki kolmannessa puolivälieräottelussa 22. maaliskuuta 2017 Färjestad BK:ta vastaan, jolloin hänen osumansa ratkaisi HV71:lle 4–3-voiton jatkoajalla ajassa 61.26. Borgman voitti kauden päätteeksi Ruotsin-mestaruuden. Hänet palkittiin myös SHL:n vuoden tulokkaana.

Toukokuussa 2017 NHL-varaamaton Borgman teki kaksivuotisen tulokassopimuksen Toronto Maple Leafsin kanssa. Hän otti syksyn harjoitusleirin päätteeksi paikan seuran NHL-joukkueen vahvuudesta. Borgman teki näin ollen NHL-debyyttinsä kauden 2017–2018 avauskierroksella 4. lokakuuta 2017 vieraissa Winnipeg Jetsia vastaan. Hän sai ottelussa jääaikaa 16.34 minuuttia. Borgman sai myös syöttöpisteen oltuaan kakkossyöttäjänä Auston Matthewsin tekemään maaliin. Hän keräsi ottelusta teholukeman +2. Borgman keräsi myös yhden kahden minuutin jäähyn estämisestä. NHL-uransa avausmaalin hän teki 30. lokakuuta 2017 vieraissa San Jose Sharksia vastaan. Borgman pelasi tulokaskautensa aikana kaikkiaan 48 runkosarjaottelua tehopistein 3+8=11, kunnes helmikuussa 2018 Maple Leafs lähetti hänet AHL-joukkue Toronto Marliesin vahvuuteen, samalla kun Roman Polák palasi Maple Leafsin kokoonpanoon loukkaantuneiden listalta. Borgman pelasi Marliesissa kauden loppuun ja hän pelasi siellä 25 runkosarjaottelua tehopistein 4+5=9 ja kaksi playoff-ottelua ilman tehopisteitä. Borgman voitti kauden päätteeksi Calder Cupin. Kauden 2018–2019 hän pelasi kokonaan Marliesissa. Borgman jakoi pudotuspeleissä joukkueen sisäisen tehotilaston voiton Michael Carconen kanssa lukemalla +6.

Heinäkuussa 2019 Maple Leafs kauppasi Borgmanin St. Louis Bluesiin vaihdossa puolustaja Jordan Schmaltziin. Hän pelasi kauden 2019–2020 kokonaan AHL-joukkue San Antonio Rampagessa. Borgman johti joukkueen sisäistä tehotilastoa lukemalla +8, kunnes koronaviruspandemia keskeytti AHL-kauden maaliskuussa 2020.

Syyskuussa 2020 Borgman teki vuoden mittaisen sopimuksen SM-liigajoukkue Porin Ässien kanssa. Hänen sopimuksessaan on NHL-optio 15. joulukuuta saakka. Borgman käytti option jo NHL:n vapaiden agenttien markkinoiden käynnistyttyä lokakuussa, jolloin hän teki vuoden mittaisen, kaksisuuntaisen ja 700 000 dollarin arvoisen sopimuksen Tampa Bay Lightningin kanssa. Borgmanin tiedotettiin kuitenkin jatkavan lainalla Ässissä NHL:n harjoitusleirien alkuun saakka. Hän oli joukkueen tehokkain puolustaja tehtyään 19 ottelussa tehot 3+10=13, kunnes marraskuun lopulla Borgmanin lainasopimus purettiin ja hän palasi kotimaahansa hoitamaan viisumiasioitaan siirtyäkseen Pohjois-Amerikkaan. Tammikuussa 2021 Lightning asetti Borgmanin siirtolistalle. Mikään toinen NHL-seura ei kuitenkaan napannut häntä vuorokauden kuluessa. Borgman lähetettiin muutamaa päivää myöhemmin Lightningin varamiesten "taksiryhmään", josta hänet nostettiin kauden aikana kuusi kertaa NHL-vahvuuteen ja Borgman pelasi seitsemän runkosarjaottelua tehden kaksi syöttöpistettä. Huhtikuussa hänet lähettiin AHL-joukkue Syracuse Crunchiin, josta Borgman kutsuttiin kuukautta myöhemmin loukkaantumisten varalta Lightningin NHL-vahvuuteen. Hän ei kuitenkaan saanut peliaikaa pudotuspeleissä, eikä Borgman kuulunut virallisesti Lightningin Stanley Cupin voittaneeseen joukkueeseen.

Heinäkuussa 2021 Borgman teki vapaana agenttina vuoden mittaisen ja kaksisuuntaisen sopimuksen Dallas Starsin kanssa.

### Maajoukkueura

Borgman pelasi alle 18-vuotiaiden MM-kilpailuissa vuonna 2013. Yhteensä hän on pelannut kuusi sekä nuorten että poikien maaottelua.

Ruotsin A-maajoukkueessa Borgman on pelannut neljä ottelua ilman tehopisteitä. Hän teki A-maajoukkuedebyyttinsä Sweden Hockey Gamesissa 9. helmikuuta 2017 Göteborgissa Tšekkiä vastaan. Borgman merkittiin heti Ruotsin ykköspuolustajapariin Magnus Nygrenin viereen.

Pelityyli
---------

*The Sports Forecaster* -sivuston mukaan Borgman on all around -puolustaja, joka on hyvä hallitsemaan kiekkoa ja vahva omassa päässä. Sivuston mukaan hän on luotettava puolustaja, joka tekee myös kohtalaisen hyvin pisteitä. Borgman osaa pelata ajoittain myös fyysisesti. Hänellä on kuitenkin kehitettävää pohjoisamerikkalaisen pelitavan omaksumisessa ja kokonaisvaltaisessa pelaamisessa.

Muuta
-----

Borgmanin pikkuveli Linus pelaa hyökkääjänä Ruotsin neljänneksi korkeimmalla sarjatasolla HockeyTvåan-joukkue Haninge Anchors HC:ssä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2011–2012 | Timrå IK | SuperElit | 1 | 0 | 0 | 0 | 0 | – | – | – | – | – |
| 2012–2013 | Timrå IK | SuperElit | 38 | 8 | 13 | 21 | 72 | 2 | 0 | 0 | 0 | 0 |  |  |  |  |  |  | U18 | 5 | 0 | 1 | 1 | 6 |
|  | Timrå IK | Elitserien | 3 | 0 | 0 | 0 | 0 | – | – | – | – | – |
| 2013–2014 | Timrå IK | SuperElit | 33 | 5 | 18 | 23 | 84 | 2 | 0 | 0 | 0 | 6 |
|  | Timrå IK | Allsvenskan | 18 | 0 | 0 | 0 | 2 | – | – | – | – | – |
|  | Kovlands IF | Ruotsi I | 1 | 0 | 0 | 0 | 0 | – | – | – | – | – |
| 2014–2015 | Timrå IK | SuperElit | 7 | 0 | 2 | 2 | 10 | 2 | 0 | 1 | 1 | 2 |
|  | Timrå IK | Allsvenskan | 46 | 2 | 4 | 6 | 45 | – | – | – | – | – |
| 2015–2016 | VIK Västerås HK | Allsvenskan | 52 | 5 | 11 | 16 | 44 | – | – | – | – | – |
| 2016–2017 | HV71 | SHL | 45 | 5 | 10 | 15 | 26 | 14 | 2 | 8 | 10 | 6 | Le Mat-pokalen |
| 2017–2018 | Toronto Maple Leafs | NHL | 48 | 3 | 8 | 11 | 28 | – | – | – | – | – |
|  | Toronto Marlies | AHL | 25 | 4 | 5 | 9 | 23 | 2 | 0 | 0 | 0 | 2 | Calder Cup |
| 2018–2019 | Toronto Marlies | AHL | 45 | 4 | 13 | 17 | 43 | 13 | 1 | 1 | 2 | 6 |
| 2019–2020 | San Antonio Rampage | AHL | 53 | 2 | 14 | 16 | 42 | – | – | – | – | – |
| 2020–2021 | Ässät | SM-liiga | 19 | 3 | 10 | 13 | 26 | – | – | – | – | – |
|  | Tampa Bay Lightning | NHL | 7 | 0 | 2 | 2 | 4 | – | – | – | – | – |
|  | Syracuse Crunch | AHL | 12 | 3 | 2 | 5 | 8 | – | – | – | – | – |
| 2021–2022 | Texas Stars | AHL | 14 | 3 | 2 | 5 | 10 | – | – | – | – | – |
|  | Frölunda HC | SHL | 24 | 7 | 13 | 20 | 47 | 8 | 2 | 5 | 7 | 2 |
| 2022–2023 | Frölunda HC | SHL | 26 | 2 | 11 | 13 | 31 | 10 | 0 | 3 | 3 | 27 |
| 5 kautta | yhteensä | AHL | 149 | 16 | 36 | 52 | 126 | 15 | 1 | 1 | 2 | 8 |
| 4 kautta | yhteensä | Elitserien/SHL | 98 | 14 | 34 | 48 | 104 | 32 | 4 | 16 | 20 | 41 |
| 3 kautta | yhteensä | Allsvenskan | 116 | 7 | 15 | 22 | 91 | – | – | – | – | – |
| 2 kautta | yhteensä | NHL | 55 | 3 | 10 | 13 | 32 | – | – | – | – | – |

Lähteet
-------

* Andreas Borgman The Internet Hockey Databasessa (englanniksi)
* Andreas Borgman Eurohockey-sivustolla (englanniksi)
* Andreas Borgman Legends of Hockey -sivustolla (englanniksi)
* Andreas Borgman *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9  Andreas Borgman *Elite Prospects*. Everysport Media Group AB.  (englanniksi)
2. ↑  Elite Prospects - Timrå IK J18 *eliteprospects.com*. Everysport Media Group AB. Viitattu 29.8.2020. (englanniksi)
3. ↑  Elite Prospects - Timrå IK J20 *eliteprospects.com*. Everysport Media Group AB. Viitattu 29.8.2020. (englanniksi)
4. ↑  Andreas Borgman *SHL.se*. SHL AB. Viitattu 29.8.2020. (ruotsiksi)
5. ↑  Lagbygget fortsätter - sju nya namn klara idag *timraik.se*.  23.5.2013. Timrå IK Ishockey AB. Viitattu 29.8.2020. (ruotsiksi)
6. ↑  Elite Prospects - Timrå IK J20 *eliteprospects.com*. Everysport Media Group AB. Viitattu 29.8.2020. (englanniksi)
7. ↑  Ytterligare åtta spelare förlänger sina kontrakt *timraik.se*.  20.3.2014. Timrå IK Ishockey AB. Viitattu 29.8.2020. (ruotsiksi)
8. ↑  Freijd, Johan: Andreas Borgman första nyförvärvet för HV71 *hv71.se*.  31.3.2016. HV71 Elitishockey AB. Viitattu 21.2.2017. (ruotsiksi)
9. ↑  Elite Prospects - HV71 *eliteprospects.com*. Everysport Media Group AB. Viitattu 29.8.2020. (englanniksi)
10. ↑  Andreas Borgman *SHL.se*. SHL AB. Viitattu 29.8.2020. (ruotsiksi)
11. ↑  Bergh, Martin: Tung seger för HV71, har nu 3-0 i matcher *SHL.se*.  22.3.2017. SHL AB. Viitattu 29.8.2020. (ruotsiksi)
12. ↑  Maple Leafs Sign Callé Rosen & Andreas Borgman *nhl.com/mapleleafs*.  16.5.2017. Toronto Maple Leafs. Viitattu 22.10.2017. (englanniksi)
13. ↑  Leo Komarovin edustama Toronto Maple Leafs täräytti kahdelle ruotsalaiselle sopimukset *suomikiekko.com*.  17.5.2017. Nordic Sport Media. Viitattu 22.10.2017.
14. ↑  Toronto Maple Leafs – Winnipeg Jets – October 4th, 2017 *NHL.com*.  4.10.2017. National Hockey League. Viitattu 22.10.2017. (englanniksi)
15. ↑  Toronto Maple Leafs – San Jose Sharks – October 30th, 2017 *NHL.com*.  30.10.2017. National Hockey League. Viitattu 29.8.2020. (englanniksi)
16. ↑  Leafs PR Twitterissä *twitter.com*.  5.2.2018. Toronto Maple Leafs. Viitattu 29.8.2020. (englanniksi)
17. ↑  Elite Prospects - Toronto Marlies *eliteprospects.com*. Everysport Media Group AB. Viitattu 29.8.2020. (englanniksi)
18. ↑  Pinkert, Chris: Blues acquire Borgman from Maple Leafs *nhl.com/blues*.  25.7.2019. ST. LOUIS:  St. Louis Blues. Viitattu 26.7.2019. (englanniksi)
19. ↑  Virtanen, Vinski: Ykköskierroksella varatun pelaajan ura polkee paikallaan – siirtyy nyt St. Louisista Torontoon *suomikiekko.com*.  26.7.2019. Nordic Sport Media. Viitattu 29.8.2020.
20. ↑  Elite Prospects - San Antonio Rampage *eliteprospects.com*. Everysport Media Group AB. Viitattu 29.8.2020. (englanniksi)
21. ↑  Laine, Joonas: Ässät värväsi puolustukseensa ruotsalaista NHL-osaamista: "Normaalissa tilanteessa hän ei olisi ollut saatavilla tähän sarjaan" *yle.fi*.  1.9.2020. Yleisradio Oy. Viitattu 1.9.2020.
22. ↑  Lightning sign defenseman Andreas Borgman, goaltender Chris Gibson *nhl.com/lightning*.  9.10.2020. TAMPA BAY:  Tampa Bay Lightning. Viitattu 14.10.2020. (englanniksi)
23. ↑  Laiho, Harri: Ässien ykköspakki ei pelaa Porissa koko kautta – Stanley Cup -mestari teki sopimuksen Borgmanin kanssa *satakunnankansa.fi*.  10.10.2020. Pori:  Alma Media Suomi Oy. Viitattu 14.10.2020.
24. ↑  Borgmanin pelit Ässissä pelattu, Tirrosen pestiä jatkettu *Jatkoaika.com*.  30.11.2020. Jatkoaika r.y. Viitattu 1.12.2020.
25. ↑  Andreas Borgman Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 28.7.2021. Viitattu 28.7.2021. (englanniksi)
26. ↑  Stars sign defenseman Andreas Borgman to one-year contract *nhl.com/stars*.  28.7.2021. FRISCO, Texas:  Dallas Stars. Viitattu 28.7.2021. (englanniksi)
27. ↑  CZE - FIN (Line Up) *stats.swehockey.se*.  9.2.2017. Svenska Ishockeyförbundet. Viitattu 29.8.2020. (englanniksi)
28. ↑  Andreas Borgman Stats, Profile, Bio, Analysis and More *sportsforecaster.com*. XML Team Solutions, LLC. Viitattu 22.10.2017. (englanniksi)